Բինայի օդանավակայան։ 1,5 կմ՝ մինչև գլխավոր մայրուղին, 18 կմ՝ մինչև Բաքվի Վ.Ի. Լենինի կենտրոնական հրապարակը։ Դիմավորող 64 մեքենաները 1,5 կմ անցան իսկական գորգերի վրայով, որոնք ծածկել էին խճուղու աջ կողմը։ 18 կիլոմետրանոց մայրուղին 6 ամիս փակ էր Բրեժնևի գալուց առաջ։ Այն ծածկել էին սպիտակ ասֆալտով կամ մի ինչ-որ այլ նյութով, և ամբողջ երկրից հավաքված նկարիչները գորգեր էին նկարում։ Մայրուղու ամբողջ 18 կիլոմետրին կանգնած էին ազգային հագուստ հագած մարդիկ, հնչում էր երաժշտություն, երգեր էին երգում։ Բրեժնևի 180 դիմանկարներ՝ տարբեր տեսքերով, զարդարում էին 18 կմ-անոց մայրուղին։ Բրեժնեևն առաջին անգամ չէ, որ գալիս էր Բաքու։ Եվ նրա «Լավ է քայլում Ադրբեջանը» արտահայտությունը քաղաքով մեկ կախված էր ամենուրեք։ Վ.Ի. Լենինի հրապարակում հայտնի երգիչ, ԽՍՀՄ ժողովրդական արտիստ Ռաշիդ Բեյբութովը Բրեժնևի վզին ոսկե շղթա է անցկացնում՝ պատված ադամանդներով և նրա ութ ոչ մեծ դիմանկարներով՝ հայտարարելով, որ հանրապետության Գերագույն խորհրդի որոշմամբ նրան շնորհվել է Ադրբեջանի պատվավոր քաղաքացու կոչում։ Տեղեկանք. պատվավոր քաղաքացուն հանձնվում է կարմիր ժապավեն՝ մակագրությամբ, այլ ոչ թե ոսկե շղթա՝ դիմանկարներով և ադամանդներով։ Խորհրդային և ոչ մի թերթ ոչ մի լուսանկար չի հրապարակել, բայց «Նյու Յորք Թայմսն» ու արտասահմանյան այլ պարբերականներ մի բան էլ ավելիով արել էին դա։